‹‹ታላቅ አገር ይዘን ታናሽ እንዳንሆን ጀግና ሕዝብ ይዘን ሰነፍ እንዳንሆን እንጠንቀቅ›› ጠቅላይ ሚኒስትር ዓብይ አህመድ (ዶ/ር)
ጠቅላይ ሚኒስትር ዓብይ አህመድ (ዶ/ር) ሥልጣነ መንበሩን የጨበጡበት አንደኛ ዓመት ማክሰኞ መጋቢት 24 ቀን 2011 ዓ.ም. ምሽት በሚሊኒየም አዳራሽ ሲዘከር ባደረጉት ንግግር፣ በጋራ ኢትዮጵያን ታላቅ የማድረግን አስፈላጊነት በተደጋጋሚ አስገንዝበዋል፡፡የፌዴራልና የክልል ከፍተኛ የመንግሥት ባለሥልጣናትና ጥሪ የተደረገላቸው በርካታ እንግዶች በተገኙበት ሥነ ሥርዓት የመዝጊያ ንግግር ያደረጉት ጠቅላይ ሚኒስትሩ፣ የዛሬ ዓመት ለውጡ እንደ ውኃ ፈሳሽ እንደ እንግዳ ደራሽ ሆኖ አይደለም የመጣው ብለዋል፡፡ ይልቁንም ብዙዎች የሞቱለት፣ የታሰሩለት፣ የተሰቃዩለትና የፀለዩለት በመሆኑ የማስጠበቅ አደራ የኢትዮጵያዊያን ነው ሲሉ አስረድተዋል፡፡ባለፈው አንድ ዓመት በርካታ የሚያስደምሙና አኩሪ ተግባራት መፈጸማቸውን አውስተው፣ ወገን በወገን ላይ የተጨካከነበትና ለማየት ቀርቶ ለመስማት የሚከብዱ ድርጊቶች መፈጸማቸውን ተናግረዋል፡፡ የኢትዮጵያ ፖለቲካ ጠዋት አሞግሶ ከሰዓት በኋላ የሚፈጠፍጥ መሆኑን አስታውሰው፣ ‹‹ድሉን በጋራ እንዳመጣነው ሽንፈቱንም በጋራ ልንቀበል ይገባል፤›› ብለዋል፡፡‹‹እኛ ኢትዮጵያዊያን እንንቃ፡፡ ታላቅ አገር ይዘን ታናሽ እንዳንሆን ጀግና ሕዝብ ይዘን ሰነፍ እንዳንሆን እንጠንቀቅ፤›› ሲሉም አሳስበዋል፡፡‹‹ኢትዮጵያ ሁሌም ኩራታችን ትሁን፤›› ካሉም በኋላ፣ ኢትዮጵያ ምትክ የሌላት የጋራ አገር መሆኗን ገልጸዋል፡፡ ‹‹ኢትዮጵያን ያልቀየረ በግል ጥረትም ሆነ በዝርፊያ የተገኘ ሀብት ዋጋ የለውም፤›› በማለት፣ ኢትዮጵያን በጋራ ጥረት ታላቅ ከማድረግ ውጪ የሚያኮራ ተግባር እንደሌለ አስረድተዋል፡፡‹‹የኢትዮጵያ ዴሞክራሲ እንጭጭ በመሆኑ ብንጨቃጨቅም፣ ንግግራችን ግን ከአደባባይ ወደ አዳራሽ ይመለስ፤›› ሲሉ ጥሪ አቅርበዋል፡፡ በኢትዮጵያዊያን መካከል ሰይፍ አስፈላጊ መሆኑን ጠቁመው፣ ሰይፉ ግን የይቅርታና የፍቅር መሆን ይኖርበታል ብለዋል፡፡ከፖለቲካው በመለስ ኢኮኖሚውን በመጠኑ በዳሰሱበት ማብራሪያቸው ባለፉት ሰባት ወራት ብቻ በኢንቨስትመንት፣ በብድር፣ በዕርዳታ፣ በሐዋላና በመሳሰሉት 13 ቢሊዮን ዶላር መገኘቱን አስታውቀው፣ ይህንን ግኝት ባለፉት 100 ዓመታት አገሪቱ በተጠቀሰው ጊዜ ውስጥ ዓይታው አታውቅም ብለዋል፡፡ የግሉ ዘርፍ ከ13 ቢሊዮን ዶላር ውስጥ ስምንት ቢሊዮን ዶላር እንደተለቀቀለትም አስረድተዋል፡፡ ለኢንቨስትመንት፣ ለቱሪዝምና ለሥራ ፈጠራ ትልቅ ትኩረት መደረጉን አውስተዋል፡፡ንግግራቸውን ለፈጣሪ ምሥጋና በማቅረብ የጀመሩት ጠቅላይ ሚኒስትሩ፣ ባለፈው አንድ ዓመት ባለማወቅና በመዘናጋት ለተፈጠሩ ስህተቶች የኢትዮጵያን ሕዝብ ይቅርታ በመጠየቅ ሲያሳርጉ፣ ‹‹ኢትዮጵያ በጋራ የምትደምቅበት ዓመት እንዲሆንልን እመኛለሁ፤›› ብለዋል፡፡